**IN FIECARE GAND**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎN FIECARE GÂND

Precum în cer şi pre pământ,

Doar ochii tăi îi simt cum sunt

Două pumnale de smarald,

Ce fac din sângele meu cald,

Un râu de-argint topit în foc,

De trupul tău oprit în loc

Şi transformat într-un poem.

Te-accept deodată crez suprem

Şi te suport ca penitenţă

Pentru o-ntreagă existenţă

În care nu te pot avea.

În faţă am o poartă grea

Pe care nu o ştiu deschide,

Şi trupul meu se tot divide

După o geometrie veche

Cu paralele nepereche,

Curbându-se în infinit.

Ce joc ciudat, ce joc cumplit

A sorocit să-mi ieşi în cale?

Copil cu mâinile-petale

Să mângâi trupul meu bătrân?

Te-aş profana ca un păgân

Intrând murdar în templul tău.

Mă simt strivit, zvârlit în hău,

De lumea care ne-nconjoară.

Mi-e visul tot mai grea povară

Ce mă desprinde de pământ.

Te port în fiecare gând!